Կարդիֆ Սիթի (անգլ.՝ Cardiff City Football Club, վալլիերեն՝ Clwb Pêl-droed Dinas Caerdydd), անգլիական պրոֆեսիոնալ ֆուտբոլային ակումբ Կարդիֆ քաղաքից։ Որը հանդես է գալիս Ֆուտբոլային լիգայի առաջնությունում։ Այս թիմը ունի ընդհանուր հաշվարկով 60 տիտղոս։ Չնայած, որ «Կարդիֆն» ուելսյան ակումբ է, այն հանդես է գալիս Անգլիայի ֆուտբոլային առաջնություններում։ Ակումբն իր պատմության մեջ առաջին անգամ մասնակցելու է Պրեմիեր Լիգային 2013-2014 մրցաշրջանում։ Տնային հանդիպումները 2009 թվականից նրանք անցկացնում են «Կարդիֆ Սիթի» մարզադաշտում, իսկ մինչև 2009 թվականը՝ «Նինյան Պարկում»։ «Կարդիֆը» միակ ոչ անգլիական ակումբն է, որին հաջողվել է նվաճել Անգլիայի գավաթը՝ 1927 թվականին։ 2013 թվականին ակումբը հաղթեց Չեմպիոնշիփում և առաջին անգամ Պրեմիեր Լիգայի մասնակցության ուղեգիր ձեռք բերեց։ 2012 թվականին «Կարդիֆի» խորհրդանիշը և ակումբի գույները որոշ փոփոխություններ են կրել ակումբի մալայզիացի սեփականատիրոջ՝ Վինսենտ Տանի կողմից. մասնավորապես ավանդական կապույտ գույնը փոխարինվեց կարմիրով, իսկ զինանշանի լեգենդար կապույտ թռչունը՝ կարմիր վիշապով, որն էլ դարձավ ակումբի խորհրդանշանը։